Kitab Suci Bocah nyuguhaké Samuel, Abdi Cilike Allah
Ditulis déning: Edward Hughes Digambari déning: Janie Forest Alastair Paterson Dibesut déning: Lyn Doerksen Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Hana kuwi wong wadon sing apik, nikah karo Elkana, uga wong apik. Wong loro kuwi nyembah Gusti Allah lan nduduhke kabecikan marang wong liya. Nanging ana sing kurang saka uripe Hana. Dhèwèké kepengin duwe bayi. Oh, dhèwèké kepengin duwe bayi! Dhèwèké ngenteni lan ndedonga lan ngarep-arep lan ngenteni meneh. Nanging durung keturutan!
Saben taun, Hana lunga ngibadah ing kemah sucine Gusti Allah. Sawijining tahun, dhèwèké janji karo Gusti Allah nek umpama diparingi putra, dhèwèké arep nglilani putrane dadi abdine Gusti Allah sak lawas-lawase.
Imam Eli sing wis tuwa weruh Hana ndedonga. Dhèwèké ngira Hana lagi mendem anggur merga lambene obah-obah nanging ora ana swarane. Imam Eli nyeneni Hana!
Nanging Hana maringi ngertos marang imam Eli bab dongane nyuwun anak lan janjine marang Gusti Allah. "Yo wis muliho," wangsulane imam Eli. "Gusti Allahe Israèl bakal paring panyuwunmu marang Panjenengané." Omongane imam Eli nggawe Hana duwe pengarep-arep.
Ora let suwe Hana bungah banget. "PANGÉRAN YEHUWAH eling marang dhèwèké" lan njawab pandongane. Dhèwèké lan Elkana duwe anak lanang sing dijenengke Samuel (sing tegese "Dirungokake dening Allah"). Nanging apa Hana bakal kelingan marang PANGÉRAN YEHUWAH lan janjine?
Hana ora lunga menyang Kemah Suci saben taun. Ya ampun! Apa dhèwèké nglanggar janjine marang Gusti Allah? Ora, Hana mung ngenteni nganti Samuel wis cukup umur banjur digawa menyang kemah Suci kanggo manggon kono lan mbantu Imam Eli ngabdi marang Gusti Allah.
Gusti Allah ngurmati kasetyane Hana sing gedhe. Sawise Samuel, Gusti Allah maringi meneh anak lanang telu lan anak wadon loro. Saben taun, Hana lunga menyang Kemah Suci kanggo nyembah marang Gusti Allah - lan nggawa jubah anyar sing digawe kanggo Samuel.
Samuel dudu siji-sijine sing nulungi imam Eli. Anak-anake imam Eli, yakuwi Hofni lan Pinehas, uga padha nyambut gawe ing kono. Nanging wong loro kuwi ngremehke Gusti Allah srana nindakke sing ala, lan ora bakal owah senajan imam Eli bapakne ngandani. Imam Eli kudune mecat anak-anake. Nanging ora.
Ing wayah bengi, Samuel krungu swara ngundang dhèwèké. Bocahe mikir yen imam Eli sing ngundang. "Inggih kula," jawabe. "Aku ora ngundang," wangsulane imam Eli. Iki kedadeyan kaping telu. Imam Eli ngerti nek Gusti Allah pengin ngendika marang Samuel.
Imam Eli kandha marang Samuel, "Nek Panjenengané nimbali kowé, kowé kudu ngucap: 'Sumonggo ngendika PANGÉRAN YEHUWAH, kula abdi Paduka midhangetaken.'" Lan Gusti Allah nimbali maneh, lan maringi pitutur sing penting banget marang Samuel.
Esuke imam Eli nimbali Samuel. "Apa sing dipangandikakake dening PANGÉRAN YEHUWAH marang kowé?" pitakone. Samuel enom ngandhani kabeh. Iki pesen sing nggegirisi - Gusti Allah bakal nyirnakake kulawargane imam Eli kabeh amarga Hofni lan Pinehas ala banget.
Pengetane Gusti Allah kelakon. Nalika perang nglawan wong Filistin, anak lanang loro imam Eli sing jahat mimpin Pethi Allah ing ngarepe tentara Israèl. Wong-wong Filistin ngrebut Pethi mau lan mateni Hofni lan Pinehas bebarengan karo akeh wong Israèl. Bareng imam Eli krungu matine anak-anake, banjur ambruk saka palenggahane, tugel gulune lan mati ing dina iku uga.
Pethi Prejanjiane Allah ndadeake kasusahan marang wong Filistin. Padha diselehake ing kuil Dagon, dewa palsune. Esuk-esuk, patung Dagon wis tiba mengkurep. Wong Filistin padha ngunggahake Dagon, nanging esuke ngono maneh. Banjur Dagon rusak ancur.
Lelara lan pati nyebar ing antarane wong Filistin. Kanggo ndeleng apa Gusti Allahe wong Israél ngukum dhèwèké, wong Filistin masang sapi loro kanggo narik grobag isine Pethi Prejanjian. Nanging pedhet-pedhete dileboke kandhang. "Yen sapi- sapi mau gelem lunga menyang Israèl, lan iso ninggal pedhete, awake dewe bakal ngerti nek Gusti Allah wis nindakke kuwi." Sapi-sapi mau banjur mlaku maju!
Banjur Samuel, sing saiki wis diwasa, ngandika marang kabeh wong Israèl. "Yen kowé bali marang PANGÉRAN YEHUWAH klawan gumolonging atimu... Panjenengané bakal ngluwari kowé saka ing tangane wong Filistin." Wong-wong padha manut marang nabi sing setya marang Gusti Allah. Lan astane Pangéran nglawan wong Filistin ing salawas- lawase Samuel.
Samuel, Abdi Cilike Allah Crita saka Pangandikané Gusti, Kitab Suci bisa digolèki ing 1 Samuel 1-7 "'Kawedharipun pangandika Paduka punika madhangi'." Jabur 119:130